相勸酒
作者：李賀
朝代：唐

paragraphs: 羲和騁六轡，晝夕不曾閑。
彈烏崦嵫竹，抶馬蟠桃鞭。
蓐收既斷翠柳，青帝又造紅蘭。
堯舜至今萬萬歲，數子將爲傾蓋間。
青錢白璧買無端，丈夫快意方爲歡。
臛蠵臛熊何足云，會須鍾飲北海，箕踞南山。
歌淫淫，管愔愔，橫波好送雕題金。
人生得意且如此，何用強知元化心。
相勸酒，終無輟，伏願陛下鴻名終不歇。
子孫綿如石上葛，來長安，車駢駢。
中有梁冀舊宅，石崇故園。